[{"text_idx": "#000002", "text": "Fel rhan o Wythnos Iechyd Meddwl Plant, roeddem am roi cyflwyniad i\u2019r ganolfan newydd a\u2019i gwaith arfaethedig a fydd, gobeithio, yn gwella bywydau llawer o bobl ifanc ledled Cymru a\u2019r DU."}, {"text_idx": "#000004", "text": "Bydd ein Canolfan yn dwyn ynghyd di\u0302m amlddisgyblaethol o seicolegwyr, seiciatryddion, gwyddonwyr cymdeithasol, genetegwyr ac arbenigwyr iechyd y boblogaeth."}, {"text_idx": "#000006", "text": "Yn dilyn proses gynnig hynod gystadleuol ledled y DU am grant o \u00a310m gan Sefydliad Wolfson, trechodd cais Prifysgol Caerdydd 27 o brifysgolion eraill y DU."}, {"text_idx": "#000007", "text": "Bydd Canolfan Wolfson, dan arweiniad y cyd-gyfarwyddwyr yr Athro Frances Rice a\u2019r Athro Stephan Collishaw, yn ceisio cynhyrchu tystiolaeth dros y pum mlynedd nesaf sydd nid yn unig yn anelu at wella canlyniadau i bobl ifanc ond hefyd yn datblygu\u2019r ffyrdd mwyaf effeithiol o fynd i\u2019r afael a\u0302 phroblemau iechyd meddwl."}, {"text_idx": "#000008", "text": "Bydd y Ganolfan yn defnyddio dull cydweithredol sy\u2019n unigryw yma yng Nghymru ac a gydnabyddir yn rhyngwladol."}, {"text_idx": "#000009", "text": "Bydd yn dwyn ynghyd ymchwil iechyd meddwl ieuenctid o\u2019r radd flaenaf o Brifysgol Caerdydd ac Abertawe, yn ogystal a\u0302\u2019r byd academaidd rhyngwladol, ysgolion, y GIG, Llywodraeth Cymru, y trydydd sector a\u2019r bobl ifanc eu hunain."}, {"text_idx": "#000010", "text": "Bydd defnyddio\u2019r ecosystem ragorol sydd gennym ar gyfer iechyd meddwl yng Nghymru yn sicrhau ein bod yn rhoi profiadau a lleisiau pobl ifanc wrth galon gwaith y Ganolfan."}, {"text_idx": "#000011", "text": "Pam plant a phobl ifanc?"}, {"text_idx": "#000012", "text": "Mae\u2019r flwyddyn ddiwethaf wedi bod yn arbennig o heriol i bawb ac ni allai gwaith arfaethedig Canolfan Wolfson fod yn fwy amserol."}, {"text_idx": "#000013", "text": "Heb os, bydd effaith y pandemig Covid-19 ar addysg, cymdeithasoli a datblygiad pobl ifanc yn cael effaith ar les emosiynol a meddyliol cenhedlaeth gyfan am flynyddoedd i ddod."}, {"text_idx": "#000015", "text": "Mae\u2019r problemau mwyaf cyffredin i blant a phobl ifanc yn cynnwys iselder ysbryd, gorbryder ac ADHD ac anhwylderau\u2019r sbectrwm awtistiaeth (niwro-amrywiaeth)."}, {"text_idx": "#000017", "text": "Mae problemau iechyd meddwl a niwroddatblygiadol yn peri gofid a gallant fod yn gostus i\u2019r person ifanc yr effeithir arno, y rhai o\u2019i gwmpas a gwasanaethau canolog y llywodraeth."}, {"text_idx": "#000018", "text": "Gall y materion hyn effeithio ar addysg pobl ifanc, eu rhagolygon cyflogaeth a\u2019u perthnasoedd a\u0302 theulu a ffrindiau a gallant, yn anffodus, arwain at hunan-niweidio, camddefnyddio cyffuriau a marwolaeth cyn pryd."}, {"text_idx": "#000019", "text": "Mae problemau iechyd meddwl ymysg pobl ifanc wedi cynyddu yn ystod y blynyddoedd diwethaf ac mae\u2019r dystiolaeth ddiweddaraf yn dangos bod COVID-19 wedi effeithio\u2019n anghymesur ar iechyd meddwl pobl ifanc, yn enwedig y rhai o gefndiroedd difreintiedig."}, {"text_idx": "#000020", "text": "Dylanwadu ar bolisi a gwneud newid"}, {"text_idx": "#000021", "text": "Bydd ymdrechion ymchwil cydweithredol Canolfan Wolfson yn cryfhau cysylltiad uniongyrchol effeithiol a\u0302 Llywodraeth Cymru ac yn anelu at sicrhau newid diriaethol mewn polisi i wella bywydau pobl ifanc."}, {"text_idx": "#000022", "text": "Dywedodd y Cyd-gyfarwyddwr yr Athro Frances Rice, \u201cRydym yn darparu cyngor arbenigol i Lywodraeth Cymru wedi\u2019i lywio gan wybodaeth gyfoes o\u2019r dystiolaeth a\u2019r arfer gwyddonol gorau yn rhyngwladol."}, {"text_idx": "#000023", "text": "\u201cGan dynnu ar ein seilwaith ymchwil ledled Cymru gallwn werthuso effaith polisi newydd ar iechyd meddwl plant, meysydd cysylltiedig gan gynnwys iechyd ac addysg, ac anghydraddoldebau iechyd meddwl yng Nghymru."}, {"text_idx": "#000024", "text": "\u201cMae gwerthuso cadarn yn llywio\u2019r hyn sy\u2019n gweithio\u2019n dda, ar gyfer pa blant ac o dan ba amgylchiadau. Mae ein hymchwil yn helpu i lywio polisi, ac i\u2019r gwrthwyneb.\u201d"}, {"text_idx": "#000028", "text": "Mae Canolfan Wolfson yn cynnig cyfleoedd pwysig i ehangu\u2019r seilwaith ymchwil yng Nghymru, er enghraifft trwy ehangu\u2019r Rhwydwaith Ymchwil Iechyd Ysgolion i ysgolion cynradd, Unedau Cyfeirio Disgyblion ac ysgolion arbennig, yn ogystal ag addysg uwch."}, {"text_idx": "#000029", "text": "Byddwn yn parhau i ddatblygu ymyrraeth gynnar effeithiol i wella iechyd meddwl a chefnogaeth i bobl ifanc niwro-amrywiol a mynd i\u2019r afael ag anghydraddoldebau iechyd meddwl yng Nghymru."}, {"text_idx": "#000031", "text": "Ein huchelgais yw defnyddio ein henw da rhyngwladol yng Nghymru trwy ganolfan flaenllaw Wolfson."}, {"text_idx": "#000032", "text": "\u201cRydym yn bwriadu adeiladu ac ehangu\u2019r gweithlu iechyd meddwl plant a\u2019r glasoed yn y meysydd addysg, iechyd ac ymchwil."}, {"text_idx": "#000033", "text": "\u201cBlaenoriaeth bwysig yw denu\u2019r gorau i fyw a gweithio yng Nghymru a\u2019u cadw yma, sy\u2019n her neilltuol o ystyried y pandemig COVID-19, ac edrychwn ymlaen at weld y Ganolfan yn ehangu ymhellach yn ystod y misoedd nesaf, cyn lansiad ffurfiol llawn yn y hydref.\u201d"}, {"text_idx": "#000034", "text": "Mae Canolfan Wolfson bellach wrthi\u2019n recriwtio ar gyfer amrywiaeth o swyddi darlithio ac ymchwil ar Radd 5 ac uwch. Darllewnch mwy ar wefan Prifysgol Caerdydd."}, {"text_idx": "#000035", "text": "Ewch i\u2019n wefan newydd a gallwch ffindo ni ar ein sianeli cyfryngau cymdeithasol:"}, {"text_idx": "#000036", "text": "Ymunwch a\u0302 ni yno i gael y wybodaeth ddiweddaraf am y datblygiadau cyffrous sy\u2019n digwydd dros y misoedd nesaf."}]